Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 04.01.2022

**Αρ. Πρωτ.: 8**

ΠΡΟΣ: κ. Κ. Χατζηδάκη, Υπουργό Εργασίας & Κοινωνικών Υποθέσεων

**ΚΟΙΝ: «Πίνακας Αποδεκτών»**

ΘΕΜΑ: «Άμεση απόσυρση απαράδεκτης εγκυκλίου που φτωχοποιεί ακόμη περισσότερο τους συνταξιούχους αναπηρίας.**»**

**Κύριε Υπουργέ,**

Όπως γνωρίζετε, η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.

**Με την παρούσα επιστολή μας, θέλουμε να σας μεταφέρουμε την έντονη διαμαρτυρία μας για τις δραματικές περικοπές συντάξεων τις οποίες προβλέπει εγκύκλιος του υφυπουργού Εργασίας για συνταξιούχους, οι οποίοι εκτός από την αναπηρική σύνταξη, λαμβάνουν και σύνταξη χηρείας.**

Σύμφωνα με την εγκύκλιο: «Εθνική σύνταξη και κατώτατα όρια σε περίπτωση σώρευσης – Συντάξεις χηρείας μετά την πρώτη τριετία», από τις 30.11.2021 προβλέπεται μείωση των συντάξεων σε όλους όσοι λαμβάνουν σωρευτικά σύνταξη αναπηρική και σύνταξη θανάτου. Ειδικότερα, περικόπτει το 70% από το τμήμα της εθνικής σύνταξης που λάμβανε ο συνταξιούχος λόγω χηρείας, με το αιτιολογικό ότι η ασφαλιστική νομοθεσία δεν επιτρέπει το τμήμα της εθνικής σύνταξης που λαμβάνει συνταξιούχος ή δικαιούχος τόσο από τη σύνταξη θανάτου όσο και από τη σύνταξη αναπηρίας (δηλαδή είτε μεμονωμένα είτε ως άθροισμα εθνικών συντάξεων από διαφορετικές αιτίες) να υπερβαίνει το ύψος μιας πλήρους εθνικής σύνταξης, δηλαδή 384 ευρώ.

Ως αιτιολογία για την περικοπή, γίνεται αναφορά στον ν. 4387/2016, ο οποίος ορίζει ότι *«σε περίπτωση σώρευσης συντάξεων χορηγείται μία εθνική σύνταξη».* Ωστόσο, οι υπηρεσίες του ΕΦΚΑ, ακολουθώντας και την εγκύκλιο που εκδόθηκε αργότερα από τον τότε υφυπουργό κ. Πετρόπουλο, δεν έκριναν ότι νομιμοποιούνται να προχωρήσουν και σε νέες μειώσεις στις συντάξεις των αναπήρων, αναγνωρίζοντας εμμέσως την ανάγκη αποφυγής των περικοπών που είχαν επιβληθεί υπό την πίεση των δανειστών. Κι αυτό σεβάστηκαν και οι μετέπειτα υπουργοί Εργασίας.

Ακόμη κι αν υποτεθεί ότι επί πέντε χρόνια οι υπηρεσίες του ΕΦΚΑ εφάρμοζαν ή ερμήνευαν λανθασμένα τον ν.4387/2016, είναι άξιο απορίας το γεγονός ότι η κυβέρνηση αποφάσισε να επιβάλει τώρα μια «διόρθωση» που κάνει φτωχότερους τους ήδη ευάλωτους από την αναπηρία συνταξιούχους.

Οι μειώσεις των αναπηρικών συντάξεων θα δημιουργήσουν πολύ σοβαρά προβλήματα στην αξιοπρεπή διαβίωση των ατόμων με αναπηρία, με χρόνιες παθήσεις και των οικογενειών τους.

**Κύριε Υπουργέ,**

Ως εκ τούτου απευθυνόμαστε σε εσάς και ζητάμε στο πλαίσιο των αρμοδιοτήτων σας, την παρέμβασή σας για την άμεση ανάκληση της εν λόγω εγκυκλίου αναφορικά με τους δικαιούχους αναπηρικών συντάξεων, **η οποία έρχεται σε αντίθεση με το άρθρο 10 «Δικαίωμα στη Ζωή» και το άρθρο 28 «Ανεκτό Βιοτικό Επίπεδο και Κοινωνική Προστασία» της Διεθνούς Σύμβασης του ΟΗΕ για τα Δικαιώματα των Ατόμων με Αναπηρίες (Ν.4074/2012),** στο οποίο αναφέρεται: *«1. Τα Συμβαλλόμενα Κράτη αναγνωρίζουν το δικαίωμα των ατόμων με αναπηρίες για ένα βιοτικό επίπεδο ανεκτό, για τα ίδια και τις οικογένειές τους, συμπεριλαμβανομένης και της κατάλληλης διατροφής, ένδυσης και κατοικίας, και για συνεχή βελτίωση των συνθηκών διαβίωσής τους και λαμβάνουν τα κατάλληλα μέτρα για να προστατεύουν και να προάγουν την εξασφάλιση του δικαιώματος αυτού, χωρίς διακρίσεις βάσει της αναπηρίας».*

**Η εγκύκλιος αυτή βρίσκεται σε ευθεία αντίθεση με τις δηλώσεις του Πρωθυπουργού για τη στήριξη των ατόμων με αναπηρία. Συνεπώς ζητάμε και την παρέμβαση του Πρωθυπουργού για να αποκατασταθεί αυτή η πολύ σκληρή αδικία σε βάρος των πιο αδικημένων συνταξιούχων της χώρας, που είναι οι συνταξιούχοι αναπηρίας.**

Κρίνουμε απαραίτητο να δοθεί άμεσα λύση σε αυτό το καίριας σημασίας ζήτημα.

Αναμένοντας τις ενέργειές σας προς θετική κατεύθυνση

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Πρωθυπουργού της χώρας
* Γραφείο Υπουργού Επικρατείας, κ. Γ. Γεραπετρίτη
* Γραφείο Υφυπουργού παρά τω Πρωθυπουργώ, κ. Άκη Σκέρτσου
* Γραφείο Υφυπουργού Εργασίας και Κοινωνικών Υποθέσεων, κ. Π. Τσακλόγλου
* Γραφείο Γ.Γ. Κοινωνικών Ασφαλίσεων, κ. Π. Καρασιώτου
* κ. Κ. Στεφανίδη, Πρόεδρο Εθνικής Αρχής Προσβασιμότητας
* Όλους τους Βουλευτές της χώρας
* Oργανώσεις Μέλη Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |